钦定古今图书集成/明伦汇编/家范典/第082卷 > 春秋四传 > 《公与夫人会齐侯》
## 钦定古今图书集成/明伦汇编/家范典/第082卷 > 春秋四传 > 《公与夫人会齐侯》

《春秋》：“僖公十有一年夏，公及夫人姜氏会齐侯于阳
谷。”

《胡传》襄陵许翰曰：“先乎阳谷之会为大雨雪，后乎阳
谷之会为大雩。僖公贤君，不能礼佐齐桓，儆其怠忽，
而更与之俱肆于宠乐，是以见戒于天如此。以公夫
人阳谷之会观之，齐桓伯业怠矣，故楚人伐黄不能
救。凡此类属词比事，直书于策而义自见者也。”

〈大全〉杜氏曰：“妇人送逆不出门，见兄弟不逾阈。与公俱会齐侯，非礼。”薛氏曰：“夫人，齐侯之女也，归宁可也；为会而从夫于外，非归宁之礼也。”高氏曰：“公之娶、夫人之归，皆不书者，合礼故也。此会于阳谷，则非礼矣。公稔闻桓、庄之失而不改其辙，齐侯亲见两国之事，亦循其迹；以两君相会，而使妇人厕于其闲，何以示侍卫”仆从之臣乎？家氏曰：“桓公之始伯，愤齐女之无度，以哀姜为首戮，诸夏肃然，知中国所以异于夷狄，实在于是。齐襄、卫宣污染之习为之一扫，庶乎古方伯之遗烈矣。及其暮年，志得而骄，乃复与声姜为阳谷与卞之会，伯业其衰矣乎！”汪氏曰：“书‘及’以会，所以别男女也。桓公如齐，称公与姜氏，此称‘及’”，则僖公犹能防制云耳。《鲁颂》称声姜为“令妻”，则声姜必无文姜之行矣。